Intravenoosne urograafia
Intravenoosne urograafia on radioloogiline uuring, mille käigus saadakse ülevaade neerudest, kusejuhadest ja kusepõiest.
Üldinfo
Intravenoosse urograafia uuringut tehakse ainult raviarsti saatekirjaga. Uuring tehakse Ida-Tallinna Keskhaiglas Ravi tn 18 A-korpuses. Uuringule saate end registreerida telefonil 620 7200. Kui Teile uuringuks määratud aeg osutub ebasobivaks, palume sellest kohe teatada samal telefoninumbril.
Uuringu näidustused
Intravenoosset urograafiat kasutatakse neeruvaagnate ja -karikate ning kusejuhade anatoomia ja arenguanomaaliate hindamiseks, samuti verikusesuse, häguse uriini ja korduvate kuseteedepõletike põhjuste kindlakstegemiseks. Neerukasvajate diagnostikaks on intravenoosne urograafia väheinformatiivne.
Uuringu vastunäidustused
Uuringut ei saa teha, kui Te olete ülitundlik joodi suhtes. Ka halvenenud neerufunktsiooni korral, kui neerude filtreerimisvõime on vähenenud, peaks raviarst uuringu vajalikkust põhjalikult kaaluma. Vastunäidustuseks on ka rasedus, eriti selle kolm esimest kuud.
Ettevalmistus uuringuks
Erakorralise uuringu puhul ettevalmistust ei tehta. Enne plaanilist uuringut on vaja soolestik ette valmistada, kuna liigsed soolegaasid mõjutavad uuringu käigus tehtavate röntgeniülesvõtete kvaliteeti.
-
Uuringueelse päeva õhtul pärast kella 18 ei ole enam soovitatav süüa.
-
Uuringueelsel päeval jooge umbes 2 liitrit gaseerimata vedelikku.
-
Uuringupäeva hommikul, 2–3 tundi enne uuringut jooge 1 klaas mõru teed või vett ja sööge 1–2 kuivikut.
-
Jätkake tavapäraste ravimite (nt südame- ja vererõhuravimid, diabeediravimid) tarvitamist arsti ettekirjutuse kohaselt.
-
Hoolitsege selle eest, et saaksite tühjendada soolestiku uuringueelse päeva õhtul või hiljemalt uuringupäeva hommikul.
-
Kui Teil on kalduvus kõhukinnisusele, sööge 2–3 päeva jooksul enne uuringut vedelat jäägivaba toitu (nt selged supid, puljong, kuivikud). Jooge rohkesti vedelikku, umbes 2 liitrit päevas. Vajaduse korral kasutage soole tühjendamiseks kõhulahtisteid, nt 4 tabletti Bisacodyli suu kaudu või 5 ml Microlaxi pärasoolde.
Uuringu olemus
Kui olete ülitundlik joodi või mõne muu ravimi suhtes, peate sellest raviarsti ja radioloogiatehnikut enne uuringut teavitama. Esmalt tehakse ilma kontrastaineta ülesvõte lamavas asendis kõhupiirkonnast. Seejärel paigaldatakse veenikanüül, mille kaudu viiakse veeni kuni 50 ml kontrastainet. Kontrastaine eritub vereringest neerudesse, sealt edasi uriiniga kusejuhadesse ja kusepõide. Röntgeniülesvõte tehakse vahetult pärast kontrastaine süstimist, seejärel iga 5–10 minuti järel veel 2–3 röntgeniülesvõtet. Vajaduse korral tehakse rohkem ülesvõtteid. Uuring kestab 45–60 minutit. Uuringu lõpus veenikanüül eemaldatakse. Kontrastaine võib tekitada kuumatunnet ja mõru (joodi) maitset suus. Nähud mööduvad paari minutiga. Pärast uuringut on soovitatav rohkesti juua, et kontrastaine organismist kiiremini väljuks.
Uuringu tulemused
Haigla radioloog kirjeldab ülesvõtet ning saadab uuringu tulemuse Teie raviarstile. Uuringu tulemuse saate teada oma raviarstilt, kes annab Teile vajaduse korral ka lisateavet. Tulemuse kättesaamine CD-l on tasuline. Teenuse hind on märgitud Ida-Tallinna Keskhaigla tasuliste teenuste hinnakirjas.
Lisainfo
Uuringu kohta tekkinud küsimuste korral saate infot radioloogiliste uuringute nõuandeliinilt. Nõuandeliinile helistades ei saa registreerida uuringule ega infot uuringu tulemuste kohta. Nõustamine toimub E–R kell 8–16 telefonil 666 5166.
Võimalus on saata ka e-kiri aadressil radioloogiainfo [at] itk.ee.
ITK571
Käesoleva infomaterjal on kooskõlastatud 01.01.2021. a